Diari Oficial de la Generalitat Valenciana


Sumari del DOGV 4718, del 24-03-2004 (2004/2917)

ORDE d'11 de març de 2004, del conseller de Presidència, per la qual es convoquen tres beques en matèria jurídica, per al desenrotllament de pràctiques professionals en la Direcció General de Relacions amb les Corts i Secretariat del Govern.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4718

Data del DOGV
:   24-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2917


Data del document
:   11-03-2004

Organisme emissor
:   Conselleria de Presidència

Tipus de document
:   Ordre

Descriptors 

:   * ajuda pública
    * assignació per estudis
    * professió jurídica
    * suport econòmic

ORDE d'11 de març de 2004, del conseller de Presidència, per la qual es convoquen tres beques en matèria jurídica, per al desenrotllament de pràctiques professionals en la Direcció General de Relacions amb les Corts i Secretariat del Govern. [2004/M2917]
  
En el marc de la política dirigida a la integració, millora i especialització de jóvens llicenciats es convoquen tres beques en matèria jurídica, per al desenrotllament de pràctiques professionals en la Direcció General de Relacions amb les Corts i Secretariat del Govern, de conformitat amb el que disposa el Decret 108/1992, de 6 de juliol, del Govern Valencià, pel qual es regula la concessió de beques i en l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
En virtut de les facultats conferides per l'article 35 de la Llei 5/1983, de 30 de desembre, del Govern Valencià i el Decret 111/2003, d'11 de juliol, de 2003, del Consell de la Generalitat, pel qual s'aprova el Reglament Orgànic i Funcional de la Conselleria de Presidència,
  
ORDENE
  
Primer. Objecte
  
L'objecte d'esta orde és la convocatòria de tres beques en matèria jurídica, per al desenrotllament de pràctiques professionals en la Direcció General de Relacions amb les Corts i Secretariat del Govern.
  
Segon. Nombre i destinació de les beques
  
Les beques seran un total de tres i els aspirants hauran de posseir el títol de llicenciats en Dret.
  
Les pràctiques es realitzaran en les àreas adscrites a la Direcció General de Relacions amb les Corts i Secretariat del Govern
  
Tercer. Dotació, duració i pagament de les beques
  
Les beques estaran dotades amb un import brut de 901,00 euros mensuals, amb un import brut global màxim de 32.436,00 euros que es pagaran a càrrec del capítol IV, línia,T4021, del programa 112.20, del pressupost de la Generalitat Valenciana per a l'any 2004, d'acord amb les següents anualitats:
  
Any 2004: 21.624,00 e
  
Any 2005: 10.812,00 e
  
L'import de les beques s'abonarà mensualment, previ certificat de la Direcció General de Relacions amb les Corts i Secretariat del Govern, o de l'àrea on els becaris realitzen les pràctiques.
  
El període de benefici de les beques serà de 12 mesos, i el seu inici està previst l'1 de maig de 2004.
  
L'abonament dels mesos corresponents a l'exercici pressupostari de l'any 2005 quedarà condicionat a què existisca consignació econòmica per a este concepte en el citat exercici.
  
Quart. Requisits
  
4.1. Els aspirants hauran de ser llicenciats en Dret i tindre acreditat el nivell mitjà de coneixements de valencià.
  
4.2. Valoració:
  
- Expedient acadèmic: fins a 4 punts.
  
- Formació i/o experiència en les matèries pròpies de la beca: fins a 2 punts.
  
- Coneixements de valencià superiors al requerit: fins a 1 punt.
  
- Coneixements d'altres idiomes comunitaris: fins a 1 punt.
  
- Entrevista: fins a 2 punts.
  
4.3. Condicions generals.
  
Els documents acreditatius dels mèrits al·legats hauran de ser originals o còpies degudament compulsades.
  
Els sol·licitants hauran de reunir els requisits que s'assenyalen en la present convocatòria i els mèrits al·legats, al final del termini de presentació d'instàncies.
  
Cinqué. Formalització de sol·licituds
  
Els candidats hauran de presentar la sol·licitud, segons model que s'arreplega en l'annex, en el Registre General de la Conselleria de Presidència, siti al carrer de l'Historiador Chabás, 2, de València, o en qualsevol de les dependències previstes en l'article 38, paràgraf quart, de la Llei de Règim Jurídic de les Administracions Públiques i del Procediment Administratiu Comú. Els models per a formalitzar la sol·licitud es trobaran així mateix a disposició de les persones interessades en el Registre General de la Conselleria de Presidència. La sol·licitud haurà d'anar acompanyada de la documentació següent:
  
- Fotocòpia compulsada del títol de llicenciatura o, si és procedent, document acreditatiu d'haver liquidat la corresponent taxa d'expedició.
  
- Certificat de la Junta Qualificadora de Coneixements de Valencià, acreditatiu del nivell de valencià requerit en la convocatòria
  
- Fotocòpia compulsada del DNI.
  
- Fotocòpia compulsat o certificat original de l'expedient acadèmic amb indicació de la nota mitja.
  
- Currículum, del que formaran part les seues dades personals, domicili habitual, data de naixement, telèfon, experiència professional i qualsevol altre document degudament compulsat que acredite la possessió d'altres títols o mèrits docents, professionals, coneixement d'idiomes, cursos rebuts, etc.
  
- Declaració responsable d'estar al corrent de les seues obligacions fiscals i de Seguretat Social així com de disposar de cobertura sanitària. Esta declaració haurà de ser substituïda pels corresponents certificats en el cas de resultar beneficiari de la beca, de conformitat amb el que disposa l'Orde de 30 de maig de 1996, de la Conselleria d'Economia i Hisenda.
  
En els casos d'omissió u error en la presentació de documents que s'acompanyen a la sol·licitud, l'interessat disposarà d'un termini d'esmena de deu dies, a comptar des de l'endemà a la notificació del requeriment d'esmena, de conformitat amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No s'admetrà la presentació de noves al·legacions o de documents distints dels acompanyats o referenciats en el moment de presentació de la dita sol·licitud.
  
Sisé. Termini de presentació de sol·licituds
  
El termini de presentació de sol·licituds serà de 15 dies hàbils comptats a partir del dia següent al de la publicació d'esta convocatòria en el Diari Oficial de la Generalitat Valenciana.
  
Seté. Procés de selecció
  
La concessió de les tres beques s'efectuarà per resolució del conseller de Presidència a la vista de la proposta de la comissió avaluadora. Esta comissió estarà integrada pels membres següents:
  
Presidenta:
  
- La directora general de Relacions amb les Corts i Secretariat del Govern o persona en qui delegue.
  
Vocals:
  
- El cap de l'Àrea del Gabinet de Coordinació Interdepartamental.
  
- El cap de l'Àrea de la Secretaria Administrativa del Consell.
  
- La cap de l'Àrea de Relacions amb les Corts.
  
- La secretària general administrativa de la Conselleria de Presidència, o el cap de servici en qui delegue.
  
- El cap d'Àrea de Publicacions.
  
Secretaria:
  
- Una cap de servici de la Direcció General designada per la directora general de Relacions amb les Corts i Secretariat de Govern
  
Els vocals de la comissió avaluadora podran delegar també en algun dels caps de servici de la Direcció General de Relacions amb les Corts i Secretariat de Govern.
  
La comissió avaluadora adaptarà el seu funcionament al que preveu la present convocatòria, i subsidiàriament, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La comissió podrà estar assessorada pel personal tècnic o professional que considere necessari i podrà assistir a les sessions amb veu però sense vot.
  
La comissió d'avaluació es reunirà en els 10 dies següents al final del termini de sol·licituds i convocarà als candidats que estime oportú per a comprovar, per mitjà d'entrevista, tots els aspectes que considere pertinents relacionats amb la matèria objecte de la beca. Els candidats seran convocats en funció de la puntuació obtinguda en la fase prèvia i en nombre suficient per a, segons el parer de la comissió avaluadora, poder constituir amb aquells que no resulten seleccionats una borsa de reserva.
  
Quan finalitze el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva, per si es produïra alguna renúncia o abandó. La comissió haurà d'elaborar esta proposta en el període màxim d'un mes comptador des del final del termini per a la presentació de sol·licituds.
  
El conseller de Presidència resoldrà la concessió de les tres beques en el termini màxim de dos mesos a comptar des del següent al de la publicació d'esta convocatòria en el DOGV. La resolució del conseller de Presidència, que es publicarà en el DOGV, contindrà la borsa de reserva constituïda pels aspirants que no resulten beneficiaris de les beques, ordenats d'acord amb la puntuació obtinguda.
  
El conseller de Presidència es reserva la facultat de deixar deserta, totalment o parcialment, l'adjudicació de les beques convocades.
  
Correspon al conseller de Presidència resoldre els dubtes o conflictes que pogueren plantejar els becaris o les unitats administratives que els tutelen, previ expedient contradictori i amb plena subjecció al Decret 108/1992, de 6 de juliol, a la present convocatòria, i a la normativa general o sectorial que siga d'aplicació.
  
Huité. Obligacions, incidències i tutoria dels becaris
  
8.1. Drets i obligacions:
  
Les beques objecte de la present convocatòria són incompatibles amb el benefici de qualsevol altra beca per a la mateixa o semblant activitat, i amb qualsevol activitat laboral semblant o que impedisca el compliment de les obligacions com a becari.
  
Els candidats que resulten beneficiaris de les beques hauran de presentar una declaració responsable comprometent-se a no mantindre cap relació laboral que supose una semblant activitat o que impedisca el compliment de les seues obligacions com a becari, i a no beneficiar-se de cap altra beca per a la mateixa o semblant activitat.
  
La condició de becari no genera cap relació laboral ni administrativa amb la Generalitat Valenciana.
  
De conformitat amb el que disposa l'article 8.1 del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat Valenciana, funcionari o laboral, quedarà en la situació administrativa que procedisca d'acord amb la normativa de funció pública.
  
Si els becaris, com a conseqüència del desenrotllament de les tasques que hagen de portar a terme, incorregueren en despeses de desplaçament, pernoctació o restauració, estes els seran rescabalades en els termes que per al personal de la Generalitat Valenciana i l'adscrit funcionalment al servici d'esta establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'administració.
  
8.2. Tutoria:
  
La directora general de Relacions amb les Corts i Secretariat del Govern ordenarà les activitats i establirà la dedicació i torns dels becaris, d'acord amb els criteris i mitjans disponibles en les àrees de la direcció general on es desenrotlle l'activitat, amb una dedicació total de 35 hores setmanals. Així mateix, la directora general de Relacions amb les Corts i Secretariat del Govern designarà un tutor per a la coordinació i orientació de les activitats dels becaris.
  
Finalitzat el termini de la beca i amb l'informe de l'assistència, aprofitament i aptitud fet per cada cap d'àrea, s'expedirà el certificat corresponent.
  
8.3. Incidències:
  
El conseller de Presidència resoldrà les incidències que es produïsquen durant el període de benefici de les beques a proposta de la Direcció General de Relacions amb les Corts i Secretariat del Govern, i podrà deixar-les sense efecte, prèvia audiència a l'interessat, en els casos següents:
  
a) Per incompliment de les seues obligacions que afecte a l'adequat desenrotllament de les pràctiques professionals.
  
b) Per deixar de reunir els requisits exigits en la present convocatòria.
  
Per mitjà de resolució de la sotssecretària de la conselleria de Presidència, a proposta de la Direcció General de Relacions amb les Corts i Secretariat del Govern, es procedirà a cobrir les vacants que pogueren produir-se, servint-se per a això de la borsa de reserva que resulte del procediment de selecció prèviament efectuat i en l'orde establit en esta.
  
Contra esta orde, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999 de 13 de gener, o bé un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que s'utilitze qualsevol altra via que es considere oportuna.
  
València, 11 de març de 2004
  
El conseller de Presidència,
  
ALEJANDRO FONT DE MORA TURÓN
  
Conselleria d'Economia, Hisenda i Ocupació